
			PROLOG

			«Djevelen er i detaljene». Sjelden har uttrykket vært så treffende som i historien du nå skal lese. 

			Forfalskningen er historien om hvordan norsk overvåkningspoliti fabrikkerte et fellende bevis mot Arne Treholt, og som var helt avgjørende for at han ble dømt til 20 års fengsel. Detaljene som avslører forfalskningen, har hele tiden ligget gjemt i bildene som politiet selv tok under etterforskningen av Treholt. 

			Mitt arbeid med Treholt-saken startet med at en tidligere ansatt i Politiets overvåkningstjeneste ringte meg og fortalte om en urett han mente overvåkningspolitiet begikk mot Treholt for 25 år siden og som siden har blitt holdt hemmelig. Han fortalte at politiet fabrikkerte det såkalte «pengebeviset». 

			Kommisjonen for gjenopptakelse av straffesaker gjorde de første undersøkelsene av disse påstandene i 2006, uten at saken fikk et nytt utfall. I 2008 avslo kommisjonen Treholts begjæring om gjenopptakelse da de ikke kom noen vei med påstanden om bevisjuks. På denne tiden startet jeg mine egne undersøkelser. Jeg jobbet først med saken mens jeg var nyhetsredaktør i Nettavisen. Deretter fortsatte jeg noen måneder på frivillig basis etter å ha tatt en sluttpakke, før jeg i tre måneder var engasjert som privat utreder for Arne Treholt. Arbeidet ble avsluttet i januar 2010. Avsløringene som fremkommer i boken, hadde vært umulig å dokumentere uten nå avdøde høyesterettsadvokat Arne Haugestads omfattende undersøkelser fra 1985 og 1986. Jeg fikk tilgang til Haugestads materiale da jeg kom inn i saken. Avsløringen av politiets bevisforfalskning ville heller ikke vært mulig uten hjelp fra Håvard Hådem, sønn av tidligere sakkyndig, professor emeritus Ingolf Hådem, Viggo Antonsen og pensjonert journalist Bengt Calmeyer. De har bidratt med underlagsdokumenter og vært uvurderlige sparringspartnere for meg. 

			Denne boken forteller historien om en etat som brukte alle midler for å felle en mann de mente var storspion. POT fabrikkerte et sentralt bevis mot Arne Treholt. De førte domstolen bak lyset, de løy i statsadvokatavhør, og de løy i bevisopptaket for Høyesterett i 1986. Nå er det opp til dagens påtalemyndighet, gjenopptakelseskommisjonen og Arne Treholts advokat å gi den spiondømte mannen en rettferdig behandling. Boken er ikke skrevet for å renvaske Arne Treholt, og tar ikke stilling til skyld eller uskyld. Den avslører derimot hvordan POT fabrikkerte bevis, og forteller historien om hvordan forfalskningen ble avslørt.

			Slemmestad, august 2010

			Geir Selvik Malthe-Sørenssen

			Arne Treholt: Dømt for spionasje 20. juni 1985.

			Lasse Qvigstad: Tidligere første statsadvokat ved Oslo statsadvokatembete, og aktor under hovedforhandlingen i Eidsivating Lagmannsrett.

			Tor-Aksel Busch: Riksadvokat og tidligere aktor under hovedforhandlingen i Eidsivating Lagmannsrett.

			Janne Kristiansen: PST-sjef og tidligere leder av Kommisjonen for gjenopptakelse av straffesaker.

			Stein Vale: Forfatter og statsadvokat. Påtalemyndighetens statsadvokat under gjenopptakelsesbegjæringen og tidligere nestleder i PST. Han har skrevet boken Teppefall i forbindelse med Treholt-saken.

			Ørnulf Tofte: Tidligere etterforskningsleder i POT og ansvarlig for etterforskningen i Treholt-saken.

			Arne Gunnar Solemsjø og Leif Karsten Hansen: Tidligere politiførstebetjenter i POT. Skal angivelig ha gjennomført ransaking i Treholts leilighet 22. august 1983 og tatt de omdiskuterte pengebevisbildene.

			Harald Stabell: Arne Treholts advokat.

		

	


	
		
			Du skal ikke tåle så inderlig vel

			den urett som ikke rammer deg selv

			Arnulf Øverland

			Utdrag fra diktet «Du skal ikke sove» fra 1937.

		
		
	


	
		
			KAPITTEL 1

			Den kalde krigeren

		

		
			Mars 2006: Hvorfor ringer den gamle etterretningsmannen til meg? Det ligger i hans DNA å ligge lavt. Når han ringer opp en journalist, er det neppe for å snakke om vær og vind. Likevel er det nettopp det vi gjør. Snakker om vær og vind og skiføre på fjellet. Jeg vet det er en oppvarming til et samtaletema som er langt mer alvorlig.

			Det er torsdag formiddag og jeg er akkurat ferdig med et ledermøte i Nettavisen. Jeg sitter ved pulten min innerst i kontorlokalet og ser utover redaksjonen som er presset sammen på få, dyre kvadratmeter i andre etasje i Karl Johans gate. Mine kolleger sitter bøyd over tastaturene for å formidle dagens nyheter, mens jeg prater med min gamle kilde og lurer på hva han vil. Jeg vet at mannen som drev med etterretning under den kalde krigen, sitter på mange historier som ville vært godt stoff for en nyhetsredaksjon.

			Etter at tyskerne forlot landet i 1945, bygget Norge opp Politiets overvåkningstjeneste (POT), en etat som fikk en viktig rolle da jernteppet la seg over Europa. Den gamle mannen i den andre enden levde hele sitt yrkesliv i de hemmelige lokalene på toppen av politihuset på Grønland. Han jobbet i POT da Gunvor Galtung Håvik ble tatt i 1977, den norske kvinnen som ble vervet av KGB like etter andre verdenskrig, og var deres spion i den norske ambassaden i Moskva og i Utenriksdepartementet i Oslo. Han var med på den store spionjakten som startet etter at Galtung Håvik ble tatt. POT fikk opplysninger fra utenlandske etterretningsorganisasjoner om at KGB hadde en enda større spion enn Galtung Håvik i Norge. Vedkommende arbeidet angivelig i Utenriksdepartementet og hadde bakgrunn som journalist. POT startet overvåkning av åtte tjenestemenn i Utenriksdepartementet, alle med pressebakgrunn. Disse sakene fikk hvert sitt kodenavn, fra åtte ulike danser. En av disse dansene skulle bli en nasjonal nyhet gjennom tiår: Foxtrot. Et navn saken beholdt helt frem til Arne Treholt ble arrestert på Fornebu 20. januar 1984. Da ble Foxtrot-saken til Treholt-saken.

			I 2002 skiftet POT navn til PST, Politiets sikkerhetstjeneste. De flyttet fra politihuset på Grønland til et nybygg i Nydalen, og russertrusselen ble byttet ut med terrorfare og industrispionasje, og den gamle mannen i den andre enden har blitt pensjonist. Jeg har snakket med ham om hysj-saker tidligere, og etter løspraten om skiføret på fjellet, går han rett på sak.

			– Jobber du med Treholt-saken?

			– Nei, jeg gjør ikke det. Jeg leste boken til Haugestad da den kom. Jeg vet at det er en gjenopptakelse på gang, og vi kommer helt sikkert til å dekke saken her i Nettavisen. 

			– Ja, da har jeg noe til deg.

			– Hva da?

			– Det dreier seg om pengebeviset.

			I september 1985 begynte Arne Treholts advokat, Arne Haugestad, arbeidet med å bevise at de 15 000 dollarene som ble funnet i Treholts koffert under en hemmelig ransaking 22. august 1983, aldri ville ha passet inn i konvolutten sedlene angivelig lå i. I 1985 og -86 forsøkte flere sakkyndige å finne ut av det samme. Hvis man kunne vise at pengene ikke passet inn i konvolutten, ville man samtidig fastslå at politiet måtte ha manipulert et viktig bevis mot Arne Treholt. Temaet var så hett i 1985 og -86 at beviset fikk sitt eget navn: «pengebeviset». De sakkyndige klarte aldri å bli enige i dette spørsmålet. Dermed ble Haugestads anklager avvist som konspirasjonsteorier fra politi og påtalemyndighet. I 25 år har forsvarere og påtalemyndighet kranglet om beviset som av kritikerne blir kalt «den råtne bærebjelken i Treholt-dommen». 

			– Ja, men det dreier seg ikke om Haugestads avsløringer. Dette er mer omfattende enn noen aner, men jeg tør ikke fortelle deg det på telefon, sier den pensjonerte POT-mannen. 

			Han vil treffes under fire øyne, langt unna Oslo. Jeg må ut på en lang kjøretur, og han har sagt akkurat nok til at jeg ikke kan si nei. Hva er det han ønsker å snakke om? Hva er det han vil fortelle meg om pengebeviset, som ikke tåler dagens lys? 

			Arne Treholt var 41 år gammel da han ble arrestert på Oslo lufthavn Fornebu den dagen i januar 1984. Selv husker jeg det veldig godt. Jeg var 19 år og hadde så vidt begynt å snuse på journalistikken i Asker og Bærums budstikke. Treholt-saken var spennende. For første gang hadde hemmelig norsk politi fortalt om spionasje og KGB. Alt som jeg tidligere bare hadde sett på filmer og lest i fiksjonsbøker, ble virkelig og nært. Den fremadstormende byråsjefen i Utenriksdepartementet var et kjent ansikt både som pressetalsmann og som personlig sekretær for ambassadør Jens Evensen. Treholt spilte en sentral rolle under handelsavtaleforhandlingene med EF i 1972–1973, forhandlingene om opprettelsen av en norsk økonomisk 200-milssone fra 1974 til 1977, og ikke minst i forbindelse med forhandlingene med russerne om fiskerisoner i Barentshavet i 1977–1978. I 1979 ble Treholt ambassaderåd ved den norske FN-delegasjonen i New York. Han hadde vært byråsjef for presse- og informasjonsavdelingen i Utenriksdepartementet i en måned da han 20. januar 1984 ble stoppet på Fornebu av politiinspektør Ørnulf Tofte i Politiets overvåkningstjeneste med følgende ord: «Byråsjef Arne Treholt? Dette er politiinspektør Ørnulf Tofte i overvåkningspolitiet. De er pågrepet for spionasje til fordel for Sovjetunionen. Vennligst kom med oss.»

			Over natten ble Treholt den store norske spionen. Avisene var fylt med spionsaken og kommentarer om de politiske konsekvenser av Treholts virksomhet. Norge hadde fått en lys levende spion som i tillegg var en kjent person. Politiet fortalte gjennom mediene at Treholt nærmest hadde erkjent å ha drevet med spionasje. Bildene som ble offentliggjort av ham og Gennadij Titov spaserende på gaten i Wien, stemplet Treholt som russisk etterretningsoffiser i opinionen. Treholt ble kjent med Titov da sistnevnte var fungerende ambassadør ved den sovjetiske ambassaden i Oslo. I 1984 var Titov imidlertid også blitt en høytstående KGB-offiser. Kontakten med Titov ble ødeleggende for Treholt, og pengebeviset var det som gjorde Treholt til Titovs betalte spion. 20. juni 1985 ble han som forventet dømt for spionasje. «Et svik mot oss alle», sto det skrevet i den knallharde dommen på 20 års fengsel.

			Alt dette skjedde i en tid da verdensbildet så ganske annerledes ut enn i dag. Den kalde krigen var langt under frysepunktet. Sovjetunionens SS-20 mellomdistanseraketter sto langs grensen til Europa. NATO vurderte å utplassere mellomdistanseraketter og kryssermissiler i Sentral-Europa. I Afghanistan kriget sovjetiske styrker mot CIA-støttet mujahedin. Nedrustningsforhandlingene var lagt på is, og i 1983 kalte USAs president Ronald Reagan unionen i øst for «ondskapens imperium». I dette iskalde klimaet satte POT sitt søkelys på «de åtte dansene». Hvilken rolle den pensjonerte tjenestemannen hadde, visste jeg ikke. Sannsynligvis kjente han til overvåkningen av de potensielle spionene med de spesielle kodenavnene. Arbeidet for å finne storspionen i det norske byråkratiet var topprioritet den gang. Under kodenavnet Foxtrot fulgte Politiets overvåkningstjeneste Treholts karriere fra sidelinjen. De avlyttet telefonsamtalene hans og skygget ham på flere utenlandsreiser. I Helsinki fulgte de etter Treholt med kamera skjult i en barnevogn, og tok bilder av ham i hyggelig samtale med KGB-agenten Gennadij Titov. I Wien tok de bilder av ham sammen med Titov og kollega Alexander Lopatin på åpen gate. Da de tre senere spiste middag på restaurant Taj Mahal, satt POTs spanere ved et nabobord og fulgte med. I Aten var spanerne på plass i lobbyen til Hotel Hilton og fotograferte Treholt da han møtte den irakiske diplomaten Radhi Mohammed. POT mente at irakeren var Saddam Husseins spion.

			Da Treholt fikk jobb i FN i New York, ble det amerikanske FBI koblet inn i overvåkningen. Under dekke av å være ektepar flyttet to FBI-agenter inn i en leilighet i samme etasje som Arne Treholt og hans kone Kari Storækre på Manhattan. De to ekteparene ble raskt gode venner. Arne gikk på baseballkamper med Jim, og Barbara og Kari gikk sammen på helsestudio tre dager i uken. Ekteparet sto på sidelinjen og heiet på Treholt da han løp maraton, og de fikk nøklene til det norske ekteparets leilighet for å vanne blomster og ta inn posten når de var ute og reiste. På den måten fikk FBI tilgang til Treholts leilighet på Manhattan og mulighet til å kontrollere om han hadde hemmelige dokumenter der.

			Frem til 2006 fulgte jeg Treholt-saken med en viss kritisk nysgjerrighet. Jeg hadde ingen inngående kunnskaper om saken, men jeg syntes det var rart at POT og FBI ikke fant ugjendrivelige bevis for spionasje under disse årene med overvåkning. Var han storspion, burde vel Jim og Barbara ha funnet fellende bevis i New York. Det som derimot fikk stor betydning for dommen, var de åtte månedene Treholt gikk på Forsvarets høgskole etter at han kom hjem fra USA i 1982. Treholt ville egentlig ikke søke på høgskolen, men gjorde det på oppfordring fra ledelsen i Utenriksdepartementet. Det finnes ulike forklaringer på hvorfor Treholt ble bedt om å delta på høgskolens sikkerhetskurs. Den offisielle versjonen er at administrativ avdeling i Utenriksdepartementet, som ikke kjente til POTs etterforskning, ikke hadde noen ledig stilling til Treholt etter hjemkomsten fra New York. Dermed ble høgskolen brukt som en midlertidig plassering. Når Treholt først hadde fått plassen, kunne ikke Utenriksdepartementet trekke den tilbake uten å risikere at KGB ville skjønne at Treholt var avslørt. Den uoffisielle versjonen er at POT og Utenriksdepartementet ønsket å plassere Treholt på høgskolen slik at de kunne få endelige beviser mot mannen de mente var spion. Uansett hvilken versjon som er riktig, ga POT sitt samtykke til å slippe den spionmistenkte Treholt inn i på høgskolen, og dermed gi ham tilgang til Forsvarets hemmeligheter. Oppholdet på høgskolen ble på mange måter katastrofalt for Arne Treholt. Dommen slår fast at Treholt overleverte hemmeligheter fra høgskolen til KGB under møtene med Titov. Politiet fremla aldri håndfaste bevis for slike overleveringer, men retten kom likevel frem til at disse måtte ha funnet sted. Bakgrunnen for rettens konklusjon var blant annet det såkalte pengebeviset, som min kilde nå vil snakke om. Den gamle politimannen er absolutt ikke en figur som liker rampelyset. Han synes tvert imot som en litt anonym og kjedelig byråkrat. En slik type som øynene glir forbi på trikken. Likevel har han valgt å fortelle om hva som foregår i det hemmelige Norge. 

			Om kvelden, etter telefonsamtalen med den pensjonerte POT-mannen, finner jeg frem Arne Haugestads bok Kappefall – Et varslet justismord. Jeg må friske opp minnet rundt pengebeviset. Jeg må vite mest mulig og kunne detaljene når jeg skal møte kilden min. 

			Det var etter to av Treholts møter med Titov at POT skal ha ransaket Treholts leilighet i Oslo. Der skal de ha funnet store dollarbeløp de mener var betaling for hemmelig informasjon Treholt hadde lekket til KGB. Før dommen hadde disse hemmelige ransakingene bare vært én av mange nyheter som fylte avisene. Det hadde heller ikke vært noe stort tema under rettsforhandlingene. Likevel fikk beviset stor betydning i selve dommen. 

			Jeg blar frem til side 288 i Kappefall, der det er trykket tre svart-hvittbilder. Bildene er ifølge POT tatt i Treholts leilighet under ransakingen 22. august 1983. Det spesielle med disse bildene er at de kunne vært tatt hvor som helst. Det er ingenting på bildene som gir informasjon om hvor eller når de er tatt. Slikt skaper grobunn for spekulasjoner. 

				Åstedsbilde 1, hentet fra Haugestads materiale.

				Åstedsbilde 2, hentet fra Haugestads materiale. 

				Åstedsbilde 3, hentet fra Haugestads materiale. 

			

			Åstedsbilde 1 viser Treholts koffert som ligger oppslått, slik at man ser innholdet. Bakgrunnen på bildet er hvit. Bildet skal være tatt oppå en uoppredd dyne i senga til Arne Treholt. Åstedsbilde 2 er et nærbilde av en bunke med 100-dollarsedler som ligger løst i en av koffertlommene. Dette skal ha tilsvart 10 000 dollar i store, nye, ubrukte sedler. Åstedsbilde 3 er et nærbilde av to lukkede konvolutter som skal inneholde henholdsvis 15 000 og 5000 dollar. Det er konvolutten med de 15 000 dollarene striden alltid har stått om. Politiet mener at det i denne konvolutten lå gamle 50- og 20-dollarsedler. I tillegg til de tre åstedsbildene er det tatt 11 bilder av 20-, 50-, og 100-dollarsedler i vifteform. Dette skal være pengene som lå i kofferten. Bildene, og forklaringen til polititjenestemennene som tok bildene, var beviset for at Treholt hadde fått et større pengebeløp av KGB. Denne betalingen mente domstolen sannsynliggjorde at Treholt hadde overlevert forsvarshemmeligheter under møtene med Titov. Treholts advokat Haugestad hevdet at polititjenestemennene ikke snakket sant da de fortalte om bunken med 20- og 50-dollarsedler i Treholts koffert. Han mente at bildene var nøkkelen til å avsløre dette. Han mente at en bunke med 15 000 dollar i små sedler ville bli for tykk til at den kunne passe inn i den ene konvolutten i kofferten. Beskyldningene ble aldri bevist, og politiet har tilbakebevist dem som ville påstander tatt ut av løse luften. Hvis den gamle POT-mannen nå har nye opplysninger om dette, ville det være mildt sagt interessant. En ting er hva Treholt og hans venner og advokater måtte si. Noe helt annet er hva en gammel politimann kan fortelle fra innsiden av de hemmelige tjenester.

			Hvis han er i stand til å avsløre en annen sannhet enn den politi og påtalemyndighet alltid har forfektet, vil det få store konsekvenser. Det vil ikke bare avsløre et manipulert bevis, men også avdekke at politiet har gjort mye for å holde dette skjult. To ganger har Treholt forsøkt å få saken sin gjenopptatt. Begge gangene har han blant annet lagt vekt på at pengebeviset er manipulert, og begge gangene har påtalemyndigheten avvist påstanden som spekulasjoner. 

			Selv har jeg aldri snakket med Treholt, men fulgt saken i mediene og ikke minst lest Haugestads bok. Etter at Treholt ble benådet i 1992, forlot han Norge. I dag bor han på Kypros. I mars 2005, etter at Haugestads bok kom ut, tok Treholt kontakt med Kommisjonen for gjenopptakelse av straffesaker. På bakgrunn av opplysninger fra boken Kappefall leverte Treholts nye advokat, Harald Stabell, en gjenopptakelsesbegjæring til kommisjonen. 

			Nå, i mars 2006, blir jeg dratt inn i saken. Det er ikke første gangen jeg skal ha et hemmelig møte med en kilde, men dette møtet skal bli spesielt. Kan det være mulig at den gamle tjenestemannen fra Politiets overvåkningstjeneste sitter med opplysninger som kan føre til at Treholt-saken på nytt kommer opp for norsk domstol?

